“โตโยต้า” ชี้ตลาดรถยนต์ในปท. เริ่มฟื้น ปรับเป้าขายทั้งปี 6.6 แสนคัน
“โตโยต้า” ชี้ตลาดรถยนต์ในประเทศเริ่มฟื้น พร้อมปรับเป้าขายใหม่ คาดตลาดรวมทั้งปี 6.6 แสนคัน
“โตโยต้า” ชี้ตลาดรถยนต์ในประเทศเริ่มฟื้น พร้อมปรับเป้าขายใหม่ คาดตลาดรวมทั้งปี 6.6 แสนคัน
23 ก.ค. 2563

นายมิจิโนบุ ซึงาตะ กรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด เปิดเผยยอดการขายรถยนต์ประจำเดือน มิ.ย.63 ว่า มีปริมาณการขาย 58,013 คัน ลดลง 32.6% เมื่อเทียบกับช่วงเดียวกันของปีที่ผ่านมา โดยตลาดรถยนต์นั่งอยู่ที่ 20,768 คัน ลดลง 41.3% ตลาดรถเพื่อการพาณิชย์อยู่ที่ 37,245 คัน ลดลง 26.4% ขณะที่ รถกระบะขนาด 1 ตัน มีจำนวน 29,576 คัน ลดลง 26.7% เมื่อเทียบกับเดือนเดียวกันของปีที่ผ่านมา
ทั้งนี้ ตลาดรถยนต์ของไทยในช่วงไตรมาส 2/63 หลังผ่านสถานการณ์การแพร่ระบาดของโรคโควิด-19 และ การหยุดสายการผลิตเป็นการชั่วคราวไปแล้วนั้น ลดลงไปที่ประมาณ 128,500 คัน คิดเป็น 49% เมื่อเทียบกับช่วงเวลาเดียวกันของปีที่ผ่านมา แต่หากพิจารณาถึงยอดจำหน่ายรายเดือนจะเห็นได้ว่าตลาดกำลังอยู่ในช่วงค่อยๆฟื้นตัว อันเป็นผลจากการที่รัฐบาลได้ทยอยออกมาตรการผ่อนคลายต่างๆ ส่งผลให้ผู้บริโภคเริ่มกลับมามีความเชื่อมั่นมากยิ่งขึ้น
ขณะที่ตลาดรถยนต์สะสม 6 เดือน (ม.ค.-มิ.ย.) มีปริมาณการขาย 328,604 คัน ลดลง 37.3% เมื่อเทียบกับช่วงเวลาเดียวกันของปีที่ผ่านมา โดยตลาดรถยนต์นั่งมีอัตราการเติบโตลดลง 42% ตลาดรถเพื่อการพาณิชย์มีอัตราการเติบโตลดลง 34.2% ตลาดรถกระบะขนาด 1 ตัน ลดลง 35.6%
ในส่วนของภาคธุรกิจยานยนต์ของประเทศไทยนั้น นายซึงาตะ กล่าวว่า ผลกระทบที่เราได้รับยังถือว่าไม่รุนแรงเท่ากับประเทศอื่นๆ ในภูมิภาคอาเซียน และการฟื้นตัวของประเทศไทยดูจะรวดเร็วกว่า ดังนั้น แม้เราอาจจะยังไม่ควรที่จะประเมินสถานการณ์ให้สูงจนเกินไป แต่เห็นว่าแนวโน้มของตลาดรถยนต์ไทยน่าจะไปในทิศทางที่ดี และสถานการณ์จะไม่แย่เท่ากับที่เคยคาดการณ์ไว้ ซึ่งหวังว่าประเทศไทยจะเป็นผู้นำในการฟื้นตัวให้กับทวีปเอเชียทั้งหมดในช่วงเวลาที่เหลือของปีนี้
นอกจากแนวโน้มเชิงบวกที่เห็นได้จากยอดจำหน่ายรายเดือนแล้ว ประเทศไทยยังประสบความสำเร็จในการจัดงานบางกอก อินเตอร์เนชั่นแนล มอเตอร์โชว์ ครั้งที่ 41 ซึ่งในขณะนี้มีผู้สนใจเข้าเยี่ยมชมงานเป็นจำนวนมาก และเมื่อพิจารณาสัญญาณบวกเหล่านี้แล้ว จึงได้ปรับตัวเลขคาดการณ์ยอดขายรถยนต์ในปี 63 เป็น 660,000 คัน คิดเป็น 65% เมื่อเทียบกับปีที่ผ่านมา จากเดิมในช่วงต้นปีมีการคาดการณ์ตลาดรวมในประเทศของปี 63 อยู่ที่ 940,000 คัน